b'\n_START_ARTICLE_\nSimon iz Lipnice\n_START_SECTION_\n\xc5\xbdivljenje\n_START_PARAGRAPH_\nRodil se je v vasi Lipnica v osrednji Poljski o\xc4\x8detu Gregorju in materi Ani v precej revni dru\xc5\xbeini. Svojo bistrost in pobo\xc5\xbenost je dokazal \xc5\xbee v \xc5\xbeupnijski \xc5\xa1oli, zato so mu omogo\xc4\x8dili, da se je leta 1454 preselil v Krakow, kjer je obiskoval slavno Jagielonsko univerzo. Namesto \xc5\xa1estih gro\xc5\xa1ev je tam pla\xc4\x8dal samo en gro\xc5\xa1 \xc5\xa1olnine. Navdu\xc5\xa1en nad pridigami sv. Janeza Kapistrana je leta 1457 zaprosil, da bi vstopil v fran\xc4\x8di\xc5\xa1kanski red in bil tri leta zatem posve\xc4\x8den v duhovnika. Po zgledu sv. Janeza Kapistrana in sv. Bernardina Sienskega je \xc5\xa1iril pobo\xc5\xbenost do Jezusovega Imena, \xc5\xbee leta 1463 pa je postal prvi manj\xc5\xa1i brat, pridigar v wawelski stolnici, kar pri\xc4\x8da o njegovi priljubljenosti in sposobnosti. Ko je 1482 izbruhnila epidemija kuge, se je posvetil skrbi za bolnike in se tudi sam oku\xc5\xbeil. Po nekaj dneh hude bolezni je umrl. \xc5\xbdelel je biti pokopan pod cerkvenim pragom, da bi vsi hodili po njem.\n_START_SECTION_\nBeatifikacija\n_START_PARAGRAPH_\nZa bla\xc5\xbeenega ga je razglasil pape\xc5\xbe Inocenc XI. 24. februarja 1685.\n_START_SECTION_\nKanonizacija\n_START_PARAGRAPH_\nProces kanonizacije se je za\xc4\x8del \xc5\xbee v 18. stoletju, a je zaradi vojnih razmer zastal. Obnovljen je bil 1948 pod pape\xc5\xbeem Pijem XII. in se zaklju\xc4\x8dil 3. junija 2007, ko je pape\xc5\xbe Benedikt XVI. na trgu sv. Petra v Rimu bl. Simona razglasil za svetnika.'